Author: daniela.kruzinska
Last saved by: Juraj Daniš

Predkladacia správa

	Ministerstvo školstva, vedy, výskumu a športu Slovenskej republiky predkladá na rokovanie vlády Slovenskej republiky iniciatívny materiál „Návrh k podpísaniu Protokolu k Dohovoru o vybudovaní a prevádzkovaní Európskeho zariadenia röntgenového lasera na voľných elektrónoch (European X-Ray Free Electron Laser Facility) o pristúpení vlády Španielskeho kráľovstva“ (ďalej len „Protokol“).
 
	Vlády 9 krajín vrátane Slovenskej republiky podpísali vládnymi splnomocnencami Dohovor o vybudovaní a prevádzkovaní Európskeho zariadenia röntgenového lasera na voľných elektrónoch European XFEL GmbH (ďalej len „Dohovor“) 30. 11. 2009 v Hamburgu.

	Španielske kráľovstvo nebolo signatárom Dohovoru podpísaného 30. 11. 2009, bolo členom prípravnej fázy Dohovoru a priamym účastníkom Záverečného aktu k Dohovoru, pričom v Záverečnom akte vyjadrilo požiadavku o posun termínu pristúpenia Španielskeho kráľovstva k Dohovoru z administratívnych dôvodov.
 
Slovenská republika posúdila procedúry prístupu vlády Španielskeho kráľovstva reprezentantmi Slovenskej republiky v European XFEL GmbH  a nevidí dôvod pre obmedzenie prístupu Španielskeho kráľovstva do European XFEL GmbH v Hamburgu. Španielske kráľovstvo svojím vkladom spĺňa podmienky minimálneho vkladu akcionára a stane sa 1%-ným akcionárom European XFEL GmbH. Vklad Španielskeho kráľovstva nemá vplyv na výšku podielu Slovenskej republiky v spoločnosti European XFEL GmbH.
 
	V materiáli sa vláde SR odporúča splnomocniť mimoriadneho a splnomocneného veľvyslanca Slovenskej republiky Nemecko v Berlíne pri zastupovaní Slovenskej republiky k aktu podpisu Protokolu.

Materiál nebol predmetom medzirezortného pripomienkového konania. Materiál nemá vplyv na rozpočet verejnej správy, vplyv na podnikateľské prostredie, sociálne vplyvy, vplyv na životné prostredie ani vplyv na informatizáciu spoločnosti.